UDHËZIM
Nr. 402, datë 14.5.2019

PËR PROCEDURAT E PUNËSIMIT TË MJEKËVE NË INSTITUCIONET SHËNDETËSORE PUBLIKE NË REPUBLIKËN E SHQIPËRISË NËPËRMJET PLATFORMËS ELEKTRONIKE

Në mbështetje të nenit 102, pika 4 dhe të nenit 199, të Kushtetutës së Republikës së Shqipërisë dhe vendimit të Këshillit të Ministrave nr. 508, datë 13.9.2017 “Për përcaktimin e fushës së përgjegjësisë shtetërore të Ministrisë së Shëndetësisë dhe Mbrojtjes Sociale”,

UDHËZOJ:

KREU 1
TË PËRGJITHSHME

1. Procedurat për punësimin e mjekëve në institucionet shëndetësore publike në Republikën e Shqipërisë udhëhiqen nga parimet e ligjshmërisë e të përgjegjshmërisë, si dhe nga vlerat e profesionalizmit, transparencës, meritës, barazisë dhe interesit më të lartë të shëndetit publik.
2. Procedurat administrohen nga Ministria e Shëndetësisë dhe Mbrojtjes Sociale (MSHMS), Operatori i Shërbimeve të Kujdesit Shëndetësor (OShKSh) dhe institucionet shëndetësore.
3. Për të marrë pjesë në Programin e Bonusit mjeku specialist aplikon përmes platformës elektronike “Mjekë për Shqipërinë”.                                                            
4. Procesi i konkurrimit zhvillohet për të gjithë kandidatët që plotësojnë kriteret e përcaktuara në ligjin për ushtrimin e profesionit të mjekut, si dhe kriteret specifike të pozicionit të punës. 
5. Kandidatët e interesuar për t’u punësuar si mjekë në institucionet shëndetësore publike marrin pjesë në konkurrimin, i cili zhvillohet në dy faza:
a) konkurrimi me dosje;
b) intervista.

KREU II
SHPALLJA E VENDEVE TË LIRA TË PUNËS DHE APLIKIMI

1. Institucionet shëndetësore publike në varësi të OSHKSH-së, raportojnë vendet e lira të punës që krijohen pranë drejtorive rajonale të OSHKSH-së.
a) Drejtoritë rajonale të OSHKSH-së analizojnë nevojën për pozicionin e punës (mjek) të mbetur vakant, nëse vlerësohet se për këtë pozicion nuk plotësohet ngarkesa e punës dhe është i panevojshëm për institucionin, deklarohet në ministri si pozicion tepër.
b) Për pozicionet mjek të mbetura vakant, për të cilat do të hapen procedurat e konkurrimit, drejtoritë rajonale të OSHKSH-së përgatisin listën sipas institucioneve shëndetësore publike, njoftojnë Drejtorinë Qendrore të OSHKSH-së dhe të MSHMS-së, si dhe shpallin vendet vakante në portalin “Mjek për Shqipërinë”. 
2. Qendrat spitalore universitare identifikojnë vendet vakant për mjek sipas shërbimeve dhe përgatisin listat me vendet e lira. Qendrat spitalore universitare njoftojnë MSHMS për vendet e lira të krijuara dhe shpallin vendet vakant në portalin “Mjek për Shqipërinë. 
3. Kandidatët e interesuar dërgojnë në portalin “Mjekë për Shqipërinë” dosjen e aplikimit për konkurrim.
4. Afati i aplikimit është jo më pak se dy javë kalendarike nga data e shpalljes së vendit vakant. 
5. Dosja e aplikimit përmban:
a) jetëshkrimin e kandidatit (CV) (i detyrueshëm); 
b) librezën e punës;
c) diplomën universitare dhe listën e notave. Për kandidatët që kanë studiuar jashtë vendit, diploma e tyre duhet të jetë e njohur nga Ministria e Arsimit, Sportit dhe Rinisë (e detyrueshme);
d) diplomën e specializimit dhe listës së notave (e detyrueshme nëse pozicioni i punës është për mjek specialist);
e) lejen e ushtrimit të profesionit (e detyrueshme);
f) dëshmi të kualifikimeve shkencore (gradë ose titull akademik/shkencor);
g) dëshmi të njohjes së gjuhës/ve të huaja;
h) certifikatat e pjesëmarrjes në aktivitetet e edukimit në vazhdim të ndjekura brenda dhe jashtë vendit;
i) deklaratë për gjendjen gjyqësore (e detyrueshme) sipas shtojcës 3;
j) raporti mjeko-ligjor i tre muajve të fundit (i detyrueshëm në momentin e fillimit të detyrës).
6. Kandidati, dosja e të cilit nuk përmban dokumentet e detyrueshme si më sipër, skualifikohet.
7. Kandidatët të cilët janë të punësuar në një institucion shëndetësor publik nuk mund të konkurrojnë nëpërmjet kësaj platforme, për ata do të zbatohen procedurat e transferimit. 

KREU III
KONKURRIMI DHE EMËRIMI

1. Kandidatët do të vlerësohen për diplomën, gjuhën e huaj, përvojën në shëndetësi, trajnimet apo kualifikimet e lidhura me fushën, si dhe për intervistën me gojë. Totali i pikëve për këtë vlerësim është 50 pikë, përkatësisht:
a) deri në 45 pikë vlerësimi i dosjes;
b) deri në 5 pikë vlerësimi i intervistës me gojë.
2. Skema e vlerësimit të dosjes së kandidatëve, përcaktohet në shtojcën 1 bashkëlidhur dhe pjesë përbërëse e këtij udhëzimi.
3. Komisioni i Vlerësimit, brenda pesë ditëve pune pas përfundimit të afatit të pranimit të aplikimeve, vlerëson dokumentacionin e paraqitur nga kandidatët dhe brenda dy ditëve njofton datën për intervistën me gojë. 
4. Komisioni i Vlerësimit në ditën e intervistës përgatit pyetjet të cilat duhet të jenë të njëjta për të gjithë kandidatët. 
5. Në përfundim, Komisioni i Vlerësimit harton listën me pikët totale për çdo kandidat dhe i njofton ata për rezultatin nëpërmjet adresës së tyre me e-mail.
6. Kandidatët kanë të drejtën e ankimit për rezultatin brenda tri ditëve nga dita e njoftimit të tyre. Ankesa bëhet përmes portalit “Mjekë për Shqipërinë” në adresën e kontaktit që do të jetë te shpallja e vendit vakant. 
7. Vendimi i arritur pas përfundimit të shqyrtimit të ankimit i bëhet i njohur ankimuesit me shkrim ose sipas formës që do të dakordësohet.
8. Pas përfundimit të afateve të ankimimit dhe shqyrtimit të ankesave, Komisioni i Vlerësimit shpall renditjen e kandidatëve në portalin “Mjekë për Shqipërinë”, sipas pozicioneve vakante dhe dërgon emrat e fituesve/fituesin pranë Drejtorisë Rajonale të OSHKSH-së ose institucioneve qendrore shëndetësore”.
9. Përkatësisht, Drejtoria Rajonale e OSHKSH-së të rajonit përkatës ose qendrat spitalore universitare nxjerrin aktin e emërimit për fituesin. Kandidati i shpallur fitues lidh kontratë individuale pune me institucionin shëndetësor. 
10. Kandidatët për të cilët nuk ka një vend vakant, qëndrojnë në listën e pritjes për një vend pune deri në shpalljen e radhës.
11. Drejtoritë rajonale të OSHKSH-së dërgojnë listën me emrat e fituesve pranë Drejtorisë Qendrore të OSHKSH-së dhe Ministrisë, gjithashtu, spitalet qendrore universitare dërgojnë listën me emrat e fituesve pranë MSHMS-së. 

KREU IV
KOMISIONI I VLERËSIMIT

1. Drejtoritë rajonale të OSHKSH-së dhe drejtoritë e spitaleve qendrore universitare, respektivisht, krijojnë komisionet e vlerësimit ad hoc për vlerësimin e kandidatëve që marrin pjesë në konkurrim.
2. Komisioni i Vlerësimit përbëhet nga tre anëtarë:
a) drejtoritë rajonale të OSHKSH-së krijojnë komisionet ad hoc për vlerësimin e kandidatëve për mjek në spitalet rajonale e bashkiake/njësitë vendore të kujdesit shëndetësor dhe në qendrat shëndetësore, përkatësisht, një anëtar nga institucioni (spital/NJVKSH), një anëtar nga Drejtoria Rajonale e OSHKSH-së, një anëtar nga Drejtoria Qendrore e OSHKSH-së, anëtari i Drejtorisë Rajonale të OSHKSH-së është kryetar i komisionit.
b) Spitalet qendrore universitare krijojnë komisionet ad hoc për vlerësimin e kandidatëve për mjek në institucionet respektive, të paktën njëri nga anëtarët të jetë përfaqësues i njësisë së burimeve njerëzore të institucionit. 
3. Anëtarët e Komisionit duhet të verifikojnë dhe të shmangin konfliktin e interesit me kandidatët (shtojca 4).
4. Komisioni është përgjegjës, për:
a) vlerësimin e dosjes së çdo kandidati, sipas kritereve të vlerësimit të përcaktuara në këtë udhëzim;
b) intervistimin e kandidatëve;
c) njoftimin e kandidatëve për pikët e vlerësimit;
d) shqyrtimin e ankesave dhe kthimin e përgjigjeve;
e) renditjen përfundimtare të kandidatëve dhe shpalljen e tyre;
f) dërgimin e procesverbaleve dhe materialeve të tjera të konkurrimit pranë drejtorive rajonale të OSHKSH-së apo institucionit qendror përkatës.

KREU V
PLOTËSIMI I VENDEVE VAKANTE NËPËRMJET PROGRAMIT TË BONUSIT

1. MSHMS-ja shpall vendet vakant për mjek specialist në spitalet rajonale/bashkiake për të cilat do të aplikohet Programi i Bonusit.
2. Kandidatët që aplikojnë në Programin e Bonusit duhet të jenë të punësuar në institucionet shëndetësore publike. 
3. Për aplikim nevojitet: 
a) kërkesa për shprehje interesi;
b) vërtetimi i punësimit nga institucioni shëndetësor ku punon, si dhe leje nga institucioni për pjesëmarrje në Programin e Bonusit; 
c) diploma e specialitetit.
4. MSHMS-ja krijon Komisionin e Vlerësimit për aplikantët në Programin e Bonusit. Komisioni i vlerësimit administron dokumentet e aplikantëve, zhvillon intervistën me kandidatët dhe zgjedh fituesin.
5. Mjeku specialist, që fiton nga Programi i Bonusit, lidh kontratë me MSHMS-në, me institucionin shëndetësor ku do të punojë dhe me drejtorinë rajonale të FSDKSH-së.
6. Në përfundim të kontratës, mjeku specialist kthehet në vendin e mëparshëm të punës.

KREU V
DISPOZITA KALIMTARE DHE TË FUNDIT

1. Procedurat e ndjekura, dokumentet e administruara dhe vendimet e marra në zbatimin e këtij udhëzimi ruhen pranë drejtorive rajonale të OSHKSH-së ose institucionit qendror shëndetësor dhe janë objekt verifikimi nga MSHMS-ja.
2. Ngarkohen për zbatimin e këtij udhëzimi MSHMS-ja, Drejtoria Qendrore dhe drejtoritë rajonale të OSHKSH-së, si dhe institucionet shëndetësore publike.
[bookmark: _GoBack]Ky udhëzim hyn në fuqi pas botimit në Fletoren Zyrtare.

MINISTËR I SHËNDETËSISË 
DHE MBROJTJES SOCIALE
Ogerta Manastirliu



SHTOJCA 1
KRITERET E VLERËSIMIT TË DOSJES PËR KANDIDATËT: MJEKË DHE MJEKË SPECIALISTË

1. Nota mesatare e studimeve të larta (shprehur në numër dhe një shifër pas presjes dhjetore): 
5–10 pikë.
2. Nota mesatare e specializimit (shprehur në numër dhe një shifër pas presjes dhjetore): 
5–10 pikë.
3. Njohja e gjuhëve të huaja: maksimumi 3 pikë: 
Mbrojtja e një gjuhe të huaj vlerësohet me: 1 pikë;
Për kandidatët që kanë studiuar jashtë Shqipërisë, mbrojtja e gjuhës së huaj nuk ka nevojë të provohet me dëshmi.
4. Grada shkencore: maksimumi 5 pikë:
  Studime doktorature në shëndetësi: 5 pikë;
  Kur doktoratura nuk lidhet me specializimin në mënyrë të drejtpërdrejtë, vlerësohet me: 2 pikë;
Studime master në menaxhim shëndetësor: 2 pikë;
5. Eksperienca në profesion: 1 pikë për çdo vit punë, deri në 10 vite.
6. Diploma dhe dëshmi të tjera kualifikimesh që lidhen me fushën: maksimumi 7 pikë:
a) trajnime dhe kualifikime me kohëzgjatje dy javë deri në tre muaj: 1 pikë;
b) kualifikime nga 3 deri në 6 muaj: 2 pikë;
c) kualifikime 6 muaj e më shumë: 3 pikë.

SHTOJCA 2
DEKLARATË PËR PAJTUESHMËRINË ME LIGJIN PËR PARANDALIMIN E KONFLIKTIT TË INTERESIT

Deklaroj, në përgjegjësinë time, se në procesin e konkurrimit për pozicionin mjek pranë __________ që do të zhvillohet në datën _____________, nuk jam në konflikt interesi me asnjë prej kandidaturave të paraqitura për konkurrim.

DEKLARUESI
DATA

SHTOJCA 3
DEKLARIMI I GJENDJES GJYQËSORE

Të dhënat e vetëdeklaruesit;
Emër, atësi, mbiemër:
Datëlindja:
Vendlindja:
Dokumenti i identifikimit: (kopje bashkëlidhur formularit)

Deklaroj me vullnetin tim të lirë se jam;  i/e padënuar     i/e dënuar

Emër, mbiemër:              Firmë:           

Autorizim: Deklaroj se të dhënat e paraqitura në këtë formular janë të vërteta dhe autorizoj kontrollin e vërtetësisë së tyre.

Shënim. Trajtimi i të dhënave personale në vijim të përdorimit të këtij autorizimi do të bëhet në përputhje me ligjin nr. 9887, datë 10.3.2008, ndryshuar me ligjin nr. 48/2012 “Për mbrojtjen e të dhënave personale”.
